
Lebegő útanyag szemcsék 2.

Kulcsszavak: mikroműanyag, TRWP, SEM-EDX analízis, Raman spektroszkópia, gépi tanulás
Az útfelületeken képződő, a gumiabroncsok kopásából származó mikro méretű szemcsék jelentős környezeti terhelést jelentenek, a szakirodalom legalább 30%-ra becsüli részarányukat, a teljes, problémát jelentő mikroműanyagok mennyiségében.
A kopásból képződő aggregátumoknak matematikai modellezés alapján tömegarányosan mindössze 2%-a kerül legalább időlegesen lebegő állapotba, a körülöttünk lévő légkör legalsó, közvetlen életterünket jelentő rétegébe. Ha azonban ezek összetételére, a gumialapon megtapadó nehézfém, dízelkorom és útanyag elemekre gondolunk, akkor érthető, hogy veszélyességi fokát a fenti tömegaránynál jóval jelentősebbnek gondoljuk. A jelenlegi, már három éve tartó kutatás a légminőséget meghatározó un. szállópor (PM10, PM2,5) ilyen eredetű összetevőjének részleteit kívánja feltárni.
Alapvető célkitűzésünk volt a szakszerű, később nemzetközi összehasonlításra is alkalmas mintavételezés biztosítása, a mintavételi helyek több szempont szerinti kijelölése, a leülepedő szemcsék minőségi és mennyiségi meghatározása. A tudományos kutatásban jelenleg az utakon termelődő mikro-gumi szemcsék helyett (TWP) már az igen összetett „útanyag aggregátumokról” beszélnek (TRWP), amelyek analitikája igen nehéz, így minderre még nemzetközileg sincs kidolgozott protokoll.
Munkánkban több irányban jelentős lépéseket tudtunk tenni, a kutatás részleteit tekintve magyarországi viszonylatban több esetben először alkalmaztunk külföldön már kipróbált eszközöket és módszereket. 



